Fjögur íslensk fyrirtæki tóku þátt í námsstefnu um innkaup stofnana Sameinuðu þjóðanna sem haldin var í Kaupmannahöfn dagana 6. og 7. júní . Fjögur íslensk fyrirtæki tóku þátt í námsstefnu um innkaup stofnana Sameinuðu þjóðanna sem haldin var í Kaupmannahöfn dagana 6. og 7. júní . Alls áttu 114 fyrirtæki frá Danmörku , Noregi og Íslandi fulltrúa á námsstefnunni , bæði fyrirtæki sem eru að kanna þennan stóra markað en einnig þau sem hafa reynslu af viðskiptum við SÞ . Á námsstefnunni fengu þátttakendur upplýsingar um kröfur sem Sameinuðu þjóðirnar gera til sinna birgja , leiðbeiningar um skráningu á innkaupavef SÞ og innsýn í innkaupaferli hinna ýmsu stofnana . Sjö af stofnunum SÞ hafa skrifstofur í Kaupmannahöfn en auk fulltrúa þeirra fluttu m.a. erindi á fundinum starfsmenn SÞ í Afríku , Bandaríkjunum og Miðausturlöndum , ásamt fulltrúum annarra alþjóðastofnana . Íslensku þátttakendurnir voru ánægðir með námsstefnuna , enda mikið af gagnlegum upplýsingum til að taka með heim og vinna úr . Að auki áttu þeir flestir góða fundi með fulltrúum einstakra stofnana og gátu þar komið á framfæri vörum og þjónustu en ekki síður hugmyndum um hvað betur mætti fara í útboðsferli SÞ . Samkvæmt upplýsingum sem fram komu á námsstefnunni stendur Ísland hinum Norðurlandaþjóðunum langt að baki þegar kemur að viðskiptum við SÞ . Ljóst er að ýmis tækifæri felast í þessum stóra markaði , en inngöngu á hann þarf að undirbúa vel og gera ráð fyrir að nokkurn tíma geti tekið að komast inn fyrir þröskuldinn .